Vasárnap több kilométer hosszú tömlőt helyezett ki valaki a Mátrai Erőmű mögé.



Fotó: MTI/Komka Péter

A 24.hu helyszíni riportjából kiderült, a közel tíz centiméter átmérőjű műanyag vezeték az erőmű mögötti patakból

szúrós szagú folyadékot szállít egy szőlőskert melleti kútba, ahonnan a víz egy Detk község felé csordogáló kis érbe ömlik.

A beömlésnél a szennyvízgyanús folyadék kékesszürkére festi a vizet. A szennyvíz származhat az erőmű melletti, a szintén Mészáros Lőrinc tulajdonában levő, gabonafeldolgozással foglalkozó Viresol Kft.-től is.

A Mészáros Lőrinc érdekeltségébe tartozó erőmű vezetősége a 24.hu-nak annyit reagált:

az idei évben már nem áll módjukban tájékoztatást adni.

A HVG utolérte Markaz polgármesterét, Holló Lászlót, aki azt mondta, naponta többször jár ki a szőlőbe, azt tapasztalja, hogy alapvetően tiszta víz folyik a csőből. Bejelentések után a katasztrófavédelem is bevizsgálta a vizet, annak az eredményére még vár. Hangsúlyozta, az akna nem az övé, csak az ő szőlőjénél van.

A helyi rendőrfőnök lepasszolta az ügyet

A Mátrai Erőmű Zrt. visontai telephelyén kialakult gázképződés ügyében a múlt héten indult eljárás környezetkárosítás gyanúja miatt.

Mint pénteken megírtuk, Czinege László Heves megyei rendőrfőkapitány jelezte:

az elfogultság látszatát is elkerülendő, kérelmére a vizsgálatot a Borsod-Abaúj-Zemplén Megyei Rendőr-főkapitányság folytatja le.

Az eseményen Hampó Norbert, az erőmű biztonsági vezetője hangsúlyozta: a térségben élők, valamint a társaság és a környező ipari park dolgozóinak biztonsága nincs veszélyben. Szakértők bevonásával jelenleg is vizsgálják a gázképződés kialakulásának okait, és tart a probléma felszámolása – tette hozzá.